# Pere Santamaria i Vilanova

Pere Santamaria i Vilanova (Manresa, 1960) és un doctor en medicina i científic especialitzat en la recerca sobre la diabetis. Els seus descobriments en aquest camp l'han convertit en un dels principals experts mundials en la lluita contra aquesta malaltia.
Viu al Canadà, on és professor de la Universitat de Calgary, tot i que també és membre de l'Institut d'Investigacions Biomèdiques August Pi i Sunyer (IDIBAPS), on és el líder del grup de recerca "Patogènia i tractament de l'autoimmunitat."

## Biografia

Després de passar gairebé tota la seva infància i adolescència al municipi de Sant Joan de Vilatorrada, Pere Santamaria va cursar la carrera de Medicina i es va llicenciar el 1983 per la Universitat de Barcelona. Va fer el MIR en Immunologia clínica a l'Hospital de Bellvitge abans d'anar a la Universitat de Minnesota a Minneapolis el 1988 com a investigador post-doctoral, on va aprofundir en el camp de la genètica humana.
El 1992 s'incorpora a la Universitat de Calgary, on segueix recercant sobre la diabetis. El seu progrés en la recerca fan que, el 2002, sigui nomenat com el tenidor de la Julia McFarlane/Diabetes Canada Chair, una posició impulsada per la filantropia del matrimoni John i Joan Thomson. També és catedràtic al Departament de Microbiologia, Immunologia i Malalties Infeccioses de la Cumming School of Medicine (CSM). Dins del CSM és membre de l'Institut Snyder de Malalties Cròniques i membre associat de l'Institut del cervell Hotchkiss.
Des del 2011, compagina la seva feina al Canadà amb la direcció del grup d'Institut d'Investigacions Biomèdiques August Pi i Sunyer de Barcelona (IDIBAPS), vinculat a l'Hospital Clínic de Barcelona, on dirigeix el grup de recerca "Patogènia i tractament de l'autoimmunitat."
El seu treball està sobresortint, ja que el grup d'investigadors que encapçala està desenvolupant una plataforma de fàrmacs que podrien curar unes 90 malalties autoimmunitàries (les mateixes defenses ataquen el propi organisme) i n'ha obtingut la patent als Estats Units i la Xina, entre altres països.
El principal avenç s'ha fet per curar la diabetis de tipus 1. De moment, només han experimentat en animals i ha funcionat. El 2019, Parvus Therapeutics, l'empresa que va fundar, va anunciar un acord de col·laboració i de llicència mundial amb Genentech (Grup Roche), amb seu a Califòrnia. L'acord desenvolupa i comercialitzarNavacims, el tractament d'investigació de Santamaria per a tres malalties autoimmunes diferents. La seva investigació esta subvencionada per diverses agències de recerca de prestigi, tant del Canada com dels Estats Units.
És ponent regular en reunions científiques, així com en institucions de recerca i universitats d'arreu del món. Ha rebut nombrosos premis com a investigador i ha publicat més de 150 articles de recerca i és inventor de diverses patents.

## Investigació i recerca

El metge i investigador Pere Santamaria sap el què és tenir una malaltia autoimmune, en la que el sistema immunitari ataca per error als teixits i òrgans del propi cos. Ho sap bé perquè ell mateix als quinze anys li van diagnosticar miastènia gravis. Va perdre força muscular i va haver de deixar durant un temps el waterpolo. Les parpelles li queien en no poder contraure la musculatura que les controlen. Va començar a veure-hi doble. El van tractar amb immunosupressors i, en plena adolescència, la cara se li va inflar fins a tal punt de tenir “un aspecte per res atractiu”, recorda. Però el que més li va impactar fou el patiment dels seus pares “Jo he estat testimoni del què viuen uns pares quan tenen a un fill amb una malaltia greu; ells ho van passar pitjor que no pas jo”.
Això explica que, quan va descobrir una estratègia per a tractar les malalties autoimmunes, es va proposar de convertir-la en un fàrmac que pogués arribar als pacients. Hagués pogut vendre els drets a una multinacional farmacèutica, però una multinacional podria invertir en el projecte i després deixar-lo com ha passat en altres ocasions. Santamaria diu “Jo sóc responsable de que aquests fàrmacs tinguin una oportunitat, vull que s'arribin a assajar en pacients”. En un dels seus darrers treballs, ha demostrat en ratolins que és possible re-programar les cèl·lules immunitàries que ataquen als propis teixits de manera que es converteixen en cèl·lules protectores.
L'abril del 2017 la multinacional Novartis, un dels grans grups farmacèutics del món, signa amb el científic per produir el fàrmac descobert i creat per Santamaria contra la diabetis.
El nou medicament per combatre la diabetis Tipus I entra en la fase prèvia a l'assaig en humans, una fase pràcticament definitiva per ser realitat.
El medicament ha de suposar una revolució per al tractament de la diabetis Tipus I i, en un futur, per a moltes altres malalties autoimmunitàries que ara no tenen guariment.

## Premis i reconeixements

Diversos guardons i honors, inclosos els premis de la Fundació per a la Investigació Mèdica d'Alberta Heritage, els d'investigadors de l'Acadèmia de Ciències Mèdiques, el Científic i el Sènior, el premi Young Researcher de l'Associació Canadenca de Diabetis i el Premi Acadèmic de la Fundació per a la Recerca de la Diabetis Juvenil i, finalment, és guanyador del lideratge destacat de la Fundació Astech 2013, Premi Tecnològic d'Alberta.
Els darrers premis i reconeixements:
* 8 de febrer del 2013- Signa el Llibre d'Honor de la ciutat de Manresa.
* 21 d'abril del 2017- Rep el Segon premi de la VII edició dels premis “Vanguardia de la Ciencia”.
Santamaría fou seleccionat pel seu estudi de noves teràpies en malalties auto-immunes.
Un equip liderat per Santamaria ha trobat un tractament alternatiu: es recobreixen nanopartícules amb fragments de proteïnes específicament dirigides als limfòcits T que participen en cada malalties; d'aquesta manera, aquests limfòcits es re-programen en cèl·lules que, en lloc d'atacar a l'òrgan afectat, eliminen la inflamació que dona lloc a la malaltia, sense suprimir la immunitat general.
Aquest guardó que va instaurar-se l'any 2011 a iniciativa del Grup Godó i la Fundació Catalunya- La Pedrera té l'objectiu de donar visibilitat a la investigació d'excel·lència que es realitza a l'Estat espanyol.
Està afiliat i és membre del:
* Group Leader : Institut d'Investigacions Biomèdiques August Pi i Sunyer (IDIBAPS) - Barcelona
* Fundador de la plataforma: Parvus Therapeutics Inc. - Calgary - Alberta (Canadà)

## Obres

A títol individual i/o en grup ha publicat diversos articles en revistes especialitzades:
* Amrani, Abdelaziz...[et.al.]. Progression of autoimmune diabetes driven by avidity maturation of a T-cell population. A: Nature [en línia]. Núm. 406 (17 August 2000), p. 739-742 [consulta: 19 d'octubre de 2017]. Disponible a: http://www.nature.com/nature/journal/v406/n6797/abs/406739a0.html
* Clemente-Casares, Xavier...[et.al.]. Expanding antigen-specific regulatory networks to treat autoimmunity. A: Nature [en línia]. Núm. 530 (25 February 2016), p. 434-440 [consulta: 19 d'octubre de 2017]. Disponible a: https://www.nature.com/nature/journal/v530/n7591/nature16962/metrics/news
* Han, Bingye...[et.al.]. Prevention of diabetes by manipulation of anti-IGRP autoimmunity: high efficiency of a low-affinity peptide. A: Nature Medicine [en línia]. Núm. 11 (22 May 2005), p. 645-652 [consulta: 19 d'octubre de 2017]. Disponible a: http://www.nature.com/nm/journal/v11/n6/full/nm1250.html
* Santamaría, Pere. Peptide–MHC-based nanomedicines for autoimmunity function as T-cell receptor microclustering devices. Estudio coordinado por el Dr. Pere Santamaria, de la Universidad de Calgary y del IDIBAPS. A: Nature nanotechnology [en línia]. Núm. 12 (24 April 2017), p. 701-710 [consulta: 19 d'octubre de 2017]. Disponible a: https://www.nature.com/articles/nnano.2017.56
* Tsai, Sue...[et.al.]. Reversal of Autoimmunity by Boosting Memory-like Autoregulatory T Cells. A: Immunity [en línia]. Volume 32, Issue 4 (8 April 2010), p. 568-580 [consulta: 19 d'octubre de 2017]. Disponible a: http://www.cell.com/immunity/fulltext/S1074-7613(10)00122-6
* Yamanouchi, Jun...[et.al]. Interleukin-2 gene variation impairs regulatory T cell function and causes autoimmunity. A: Nature Genetics [en línia]. Núm. 39 (4 February 2007), p. 329-337. [consulta: 19 d'octubre de 2017]. Disponible a: http://www.nature.com/ng/journal/v39/n3/abs/ng1958.html

## Referències

* ↑ Gallardo, Abel «El bagenc Pere Santamaria explica que la medicina està a punt d'aturar la diabetis». Regió 7, 16-10-2017.
* 1 2 «Pere Santamaria i Vilanova». Clínic Barcelona. [Consulta: 30 març 2024].
* 1 2 Corbella, Josep «Pere Santamaria: “Quiero derrotar las enfermedades autoinmunes”». La Vanguardia, 19-02-2017.
* 1 2 Fisher, Mike. «The lifelong journey to medical discovery | UCalgary Medicine Magazine» (en anglès). The University of Calgary. [Consulta: 30 març 2024].
* 1 2 3 Redacció «Pere Santamaria mostra els seus avenços en la diabetis». NacióManresa; Naciódigital, 08-02-2013.
* ↑ «Parvus Therapeutics Inc.» (en anglès). Arxivat de l'original el 2017-02-12. [Consulta: 20 octubre 2017].
* ↑ Badia, Enric «El gegant Novartis produirà el fàrmac creat pel bagenc Santamaria». Regió7, 22-04-2017.
* ↑ «Blog del Clínic», 21-04-2017. [Consulta: 13 febrer 2018].
* ↑ «El manresà Pere Santamaria, candidat al Premi Vanguardia de Ciència». NacióManresa; Naciódigital, 02-02-2017.

## Enllaços externs

* "Dr. Pere Santamaria was an Honouree of the 2013 ASTech Awards for his contribution to Alberta's science and technology innovations". Durada 2 minuts.https://www.youtube.com/watch?v=5tDiVLE1QPc
* Entrevista realitzada per la revista “Salud y Medicina: primer diario de salud online”, a Pere Santamaria parlant sobre el descobriment de la vacuna contra la hepatitis. Durada: 5 minuts i 9 segons- https://www.youtube.com/watch?v=sy1KhISmGLI